На основу члана 42а Одлуке о социјалној заштити општине Димитровград („Сл. лист града Ниша“ бр. 70/11, 27/13 и 10/17) и чл. 78. Статута општине Димитровград („Сл. лист града Ниша“ бр. 79/08) и чл. 24. Одлуке о општинском већу бр. 06-25/08-I/02-5 од 01.09.2008. године, Општинско веће дана 31.03.2017. године, доноси

**П Р А В И Л Н И К**

о начину остваривања права на новчану помоћ незапосленим трудницама и породиљама

Члан 1.

Овим Правилником уређују се ближи услови и начин остваривања права на новчану помоћ незапосленим трудницама и породиљама на територији општине Димитровград, утврђеног Одлуком о социјалној заштити општине Димитровград („Сл. лист града Ниша“ бр. 70/11, 27/13 и 10/17).

Незапослене труднице и породиље остварују новчану помоћ у износу од 120.000,00 динара.

Председник општине може вршити корекцију новчаног износа из става 2. овог члана, на годишњем нивоу, посебним актом, најкасније до 31. децембра текуће за наредну годину, у зависности од средстава обезбеђених у буџету општине за ту намену.

Члан 2.

Право на новчану помоћ из чл. 1. овог Правилника остварује незапослена трудница и породиља, са пребивалиштем на територији општине Димитровград, најмање 12 месеци пре подношења захтева, као и жена која има статус интерно расељеног или избеглог лица.

Члан 3.

Новчана помоћ исплаћује се из буџета општине Димитровград, а на основу правоснажног решења органа управе надлежног за заштиту породиља и заштиту деце, а на текући рачун труднице, односно породиље.

По жалби против решења у другом степену решава Општинско веће.

Труднице остварују ово право од дана подношења захтева, при чему се износ од 60.000,00 динара исплаћује одмах, а други део од 60.000,00 динара исплаћује се након достављања потврде о трудноћи од најмање 6 месеци.

Обавеза исплате целокупног износа настаје у моменту подношења захтева, без обзира што трудница у каснијем периоду може стећи статус запошљене. Приликом исплате друге рате, не постоји обавеза подношења доказа о незапошљености.

Породиље остварују ово право од дана подношења захтева, а најкасније 3 месеци од дана порођаја, у једнократном износу од 120.000,00 динара, ако испуњавају услове из члана 2. овог Правилника.

Члан 4.

Право на новчану помоћ остварује се подношењем захтева општинском органу управе надлежном за заштиту породиља и заштиту деце.

Уз захтев се прилаже:

1. Уверење надлежног лекара да је константована трудноћа од најмање 2 месеца (за труднице);
2. Уверење о незапослености, које издаје Национална служба за запошљавање. Труднице и породиље које нису евидентиране код НСЗ, незапосленост доказују изјавом два сведока, коју оверава надлежни орган општине Димитровград;
3. Уверење о пребивалишту, које издаје Полицијска станица Димитровград, а за труднице и породиље које имају пребивалиште на територији општине Димитровград мање од 12 месеци, доставља се доказ о пребивалишту и за брачног партнера;
4. Труднице и породиље које живе у ванбрачној заједници, остварују право из чл.2. овог Правилника, само уколико имају уверење о пребивалишту на територији општине Димитровград од најмање годину дана, при чему достављају доказ надлежној служби. Уколико само мушки партнер у ванбрачној заједници поседује пребивалиште на територији општине Димитровград, трудница и породиља не може да оствари право на новчану помоћ из чл.2. овог Правилника;
5. Извод из матичне књиге рођених за дете (за породиље);
6. Фотокопија личне карте труднице, односно породиље.

Доказ о трудноћи од најмање 6 месеци доставља се надлежној служби општинске управе општине Димитровград, као услов за остваривање права на други део новчане помоћи у износу од 60.000,00 динара.

Члан 5.

Ако у току коришћења права на новчану помоћ наступе промене (на пр. пресељење, губитак плода и сл.), трудница, односно породиља је у обавези да насталу промену пријави одмах, а најкасније у року од 7 дана, при чему престаје право на новчану помоћ из чл.2. овог Правилника.

Повраћај средстава врши се у следећим случајевима:

-промене пребивалишта (ван територије општине Димитровград),

-у случају намерног (жељеног) абортуса.

У случају невољног абортуса (спонтаног побачаја), не врши се повраћај средстава, о чему се доставља доказ надлежној служби општинске управе општине Димитровград.

Члан 6.

Овај Правилник ступа на снагу наредног дана од дана објављивања на огласној табли општинске управе општине Димитровград и на званичном интернет сајту општине Димитровград.

Ступањем на снагу овог Правилника, престаје да важи Правилник о начину остваривања права на новчану помоћ незапосленим трудницама и породиљама до навршене прве године живота детета, бр. 06-22/2017-15/40-6 од 13.02.2017. године.

У Димитровграду,

дана: 31.03.2017. године

бр. 06-38/2017-15/46-11

**ОПШТИНСКО ВЕЋЕ ОПШТИНЕ ДИМИТРОВГРАД**

Председник

општине Димитровград

Владица Димитров

\_\_\_\_\_\_\_\_\_\_\_\_\_\_\_\_\_\_\_\_\_\_